ୱାଶିଂଟନ(ଡିସି) : ଭାରତୀୟ ସମୟ ଗୁରୁବାର ସଂଧ୍ୟା ୫ଟା ୪୫ରେ ପୁନର୍ବାର ଆମେରିକା ରାଷ୍ଟ୍ରପତି ନିର୍ବାଚନ ପାଇଁ ମତଗଣନା ଆରମ୍ଭ ହୋଇଛି। ଆଲାସ୍କା, ଆରିଜୋନା, ପେନସିଲଭାନିଆ, ନାଭେଡ଼ା, ଜର୍ଜିଆ ଓ ନର୍ଥ କାରୋଲିନାରେ ଏ ପର୍ଯ୍ୟନ୍ତ ଭୋଟ ଗଣତି ଶେଷ ହୋଇ ନାହିଁ। ମଧ୍ୟରାତ୍ର ସୁଦ୍ଧା ପ୍ରାପ୍ତ ଖବର ଅନୁଯାୟୀ ଆଲାସ୍କା, ଜର୍ଜିଆ, ନର୍ଥ କାରୋଲିନା ଓ ପେନସିଲଭାନିଆରେ ରିପବ୍ଲିକାନ ପାର୍ଟିର ରାଷ୍ଟ୍ରପତି ପ୍ରାର୍ଥୀ ଡୋନାଲ୍ଡ ଟ୍ରମ୍ପ ଆଗୁଆ ଥିବାବେଳେ ଆରିଜୋନା ଓ ନାଭେଡ଼ାରେ ଡେମୋକ୍ରାଟିକ୍ ପାର୍ଟିର ରାଷ୍ଟ୍ରପତି ପ୍ରାର୍ଥ ଜୋ ବାଇଡେନ ଆଗୁଆ ଅଛନ୍ତି। ବାଇଡେନଙ୍କୁ ଏ ପର୍ଯ୍ୟନ୍ତ ୨୬୪ ଇଲେକ୍ଟର୍ସ(ସାଂସଦ)ଙ୍କ ମତ ମିଳିଛି। ବହୁମତ ପାଇଁ ଆଉ ୬ଟି ଇଲେକ୍ଟର୍ସ ଆବଶ୍ୟକତା ଥିବାବେଳେ ନାଭେଡା ରେ ତାଙ୍କୁ ଏତିକି ସଂଖ୍ୟକ ଇଲେକ୍ଟର୍ସ ମିଳିପାରେ । ଏଣୁ ମ୍ୟାଜିକ୍ ସଂଖ୍ୟା ୨୭୦ ଇଲେକ୍ଟର୍ସଙ୍କ ସମର୍ଥନ ପାଇ ବାଇଡେନ ରାଷ୍ଟ୍ରପତି ଭାବେ ନିର୍ବାଚିତ ହୋଇ ପାରନ୍ତି ।
ଅନ୍ୟପକ୍ଷରେ ବିରୋଧୀ ରିପବ୍ଲିକାନ ପାର୍ଟିର ରାଷ୍ଟ୍ରପତି ପ୍ରାର୍ଥୀ ଟ୍ରମ୍ପଙ୍କୁ ୨୧୪ ଇଲେକ୍ଟର୍ସଙ୍କ ମତ ମିଳିଛି । ଆଲାସ୍କା, ଜର୍ଜିଆ, ନର୍ଥ କାରୋଲିନା ଓ ପେନସିଲଭାନିଆରେ ଟ୍ରମ୍ପ ଆଗୁଆ ଥିଲେ  ହେଁ ବହୁମତ ହାସଲ କରିବା ତାଙ୍କ ପକ୍ଷେ କଷ୍ଟକର। କାରଣ ଫଳାଫଳ ପ୍ରକାଶ ପାଇ ନଥିବା ଉପରୋକ୍ତ ରାଜ୍ୟର ମୋଟ ଇଲେକ୍ଟର୍ସଙ୍କ ସଂଖ୍ୟା ୫୪ । ଯଦି ଏହି ସବୁ ରାଜ୍ୟର ସମସ୍ତ ୫୪ ଇଲେକ୍ଟର୍ସ ଟ୍ରମ୍ପଙ୍କୁ ମିଳିଯାଏ ତେବେ ସେ ସମୁଦାୟ ୨୬୮ଟି ମତ ପାଇବେ; ଯାହାକି ବହୁମତ ୨୭୦ ଠାରୁ ଆହୁରି ୨ କମ୍ । ସମୁଦାୟ ୫୩୮ ଇଲେକ୍ଟର୍ସଙ୍କ ମଧ୍ୟରୁ ଏପର୍ଯ୍ୟନ୍ତ ବାଇଡେନ ୨୬୪ ଓ ଟ୍ରମ୍ପ ୨୧୪ଙ୍କ ସମର୍ଥନ ପାଇଛନ୍ତି। ଆଲାସ୍କା, ଆରିଜୋନା, ପେନସିଲଭାନିଆ, ନାଭେଡ଼ା, ଜର୍ଜିଆ ଓ ନର୍ଥ କାରୋଲିନାର ପ୍ରାୟ ୬୦ଟି ଇଲେକ୍ଟର୍ସଙ୍କ ପାଇଁ ମତଗଣନା ଜାରି ରହିଛି। ଏଥିରୁ ବାଇଡେନ ୬ ଓ ଟ୍ରମ୍ପଙ୍କୁ ୫୪ ଇଲେକ୍ଟର୍ସଙ୍କ ସମର୍ଥନ ମିଳିପାରେ ।
ବାଇଡେନଙ୍କୁ ୭୧,୭୨୯,୩୫୪ (୫୦.୫%) ଓ ଟ୍ରମ୍ପଙ୍କୁ ୬୮,୧୦୭, ୩୯୭(୪୭.୯%) ଭୋଟ ମିଳିଛି। ପୋଷ୍ଟାଲ ଓ ଇ-ମେଲ ବାଲାଟ ଯୋଗୁଁ ଚଳିତ ଥର ନିର୍ବାଚନ ଫଳାଫଳ ପ୍ରକାଶ ପାଇବାରେ ବିଳମ୍ବ ଘଟିଥିବା କୁହାଯାଉଛି। ସରକାରୀ ଭାବେ ଆସନ୍ତା ୧୧ ତାରିଖରେ ଚୂଡ଼ାନ୍ତ ଫଳାଫଳ ପ୍ରକାଶ ପାଇବ । ସେହିପରି ଆସନ୍ତା ବର୍ଷ ଜାନୁଆରୀ ୧୧ରେ ଇଲେକ୍ଟର୍ସମାନେ ରାଷ୍ଟ୍ରପତି ଓ ଉପରାଷ୍ଟ୍ରପତିଙ୍କୁ ନିର୍ବାଚିତ କରିବେ। ସେହିବର୍ଷ ଜାନୁଆରୀ ୨୦ରେ ଆମେରିକାର ନୂତନ ରାଷ୍ଟ୍ରପତି ଶପଥ ଗ୍ରହଣ କରିବେ।
ଜର୍ଜିଆ, ମିସିଗାନ ଓ ପେନସିଲଭାନିଆ  ରେ ଭୋଟ ଗଣତିକୁ ନେଇ ଟ୍ରମ୍ପ ନ୍ୟାୟାଳୟର ଦ୍ବାରସ୍ଥ ହେବେ ବୋଲି କହିଛନ୍ତି। ମତଦାନ କରାଯିବାର ନିର୍ଦ୍ଧାରିତ ସମୟ ପରେ ଉପରୋକ୍ତ ରାଜ୍ୟରେ ଭୋଟ ଗ୍ରହଣ କରାଯାଇଥିବା ସେ ଅଭିଯୋଗ କରିଛନ୍ତି । ଏହିସବୁ ରାଜ୍ୟରେ ପୁନର୍ବାର ମତଗଣନା ପାଇଁ ଟ୍ରମ୍ପ ଦାବି କରିଛନ୍ତି। ନିର୍ବାଚନ ଫଳାଫଳ ଜଣାପଡ଼ିବା ପରେ ଟ୍ରମ୍ପଙ୍କ ସମର୍ଥକ ରାସ୍ତାକୁ ଓହ୍ଲାଇଛନ୍ତି। ରାଜନୈତିକ ତଥା ବର୍ଣ୍ଣ ବି ଦ୍ବେଶ ହିଂସାକୁ ଦୃଷ୍ଟିରେ ରଖି ଆମେରିକାର ବିଭିନ୍ନ ଉତ୍ତେଜନା ବହୁଳ ସ୍ଥାନରେ ବ୍ୟାପକ ସୁରକ୍ଷା କର୍ମୀ ନିୟୋଜିତ କରାଯାଇଛି । ସେହିପରି ଆମେରିକା ରାଷ୍ଟ୍ରପତିଙ୍କ ବାସଭବନ 'ହ୍ବାଇଟ୍ ହାଉସ୍'କୁ କଡ଼ା ସୁରକ୍ଷା ବଳୟ ମଧ୍ୟରେ ରଖାଯାଇଛି।
